جماهير الرجاء البيضاوي قررت تقاطع ماتش ديال أسفي غدا الأحد بملعب المسيرة، برسم الدورة الخامسة من منافسات البطولة. “كرين بويز” و”الإيگلز” ومجموعة درب السلطان، قرروا مقاطعة الماتش ديال فرقتهوم الرجاء البيضاوي، احتجاجا على العدد القليل ديال البيي، لي توصلوا بيها والمقدرة ب500 تذكرة فقط، أي أنها تمثل 5 في المائة من العدد الإجمالي التذاكر المطروحة للبيع وحسب بلاغ ديال هاد الفصائل، فإن الكورفاسود أكدت بلي الجمهور الرجاوي ما غاديش يمشي لأسفي، لأن هاد النسبة تعتبر احتقارا له، ولا تمثل حتا الرجاويبن، لي ساكنين في اسفي، فبالأحرى لي غادي يمشي من كازا. وأكد البلاغ “نشير أيضا إلى أنه كان بالإمكان اقتناء التذاكر المطروحة ولكن حفاظا على كرامة الجمهور الرجاوي بصفة عامة، قررنا المقاطعة. وندعو شعب الرجاء للانخراط فيها لإعادة النظر في الاستراتيجية الجديدة للتنقلات”. مجموعة الكورفاسود كتبت على حائط ملعب الوازيس، لي كان من المقرر تباع فيه التذاكر عبارة “ارجعو ليهم وراقيهم”، أي أن الجمهور ما غاديش يمشي بأسفي باش يتفرج ف الماتش، لأن الكوطا غير مناسبة له وسبق للجامعة الملكية المغربية لكرة القدم، أن عممت مذكرة بتنسيق مع السلطات الأمنية تدعو فيها الفرق المستضيفة بتخصيص نسبة 5 في المائة لانصار الفريق الضيف، وذلك حفاظا على الأمن العام وتفادي الشغب. 
” كرين بوبز” و”الإيگلز” مقاطعين ماتش ديال أسفي…ماقابلينش 500 بيي ارجعوا ليهم وراقيهم